
Na+/Ca2+-exchanger inhibítorok Na+-függő hatásainak vizsgálata izolált szívizomsejteken

Háttér: A szívizomsejtek Ca2+-háztartásában a Na+/Ca2+-exchanger (NCX) az egyik legfontosabb Ca2+ eltávolító mechanizmus (forward NCX). Kisebb mértékben a sejtek Ca2+-mal való feltöltésében is szerepe van (reverz NCX). A szelektív NCX-inhibítorok fontos farmakológiai eszközök az NCX (pato-)fiziológiai szerepének kutatásában, és a terápiás lehetőségek felderítésében. Kísérleteinkben az NCX-inhibítorok feltételezett Na+-függő hatásait vizsgáltuk.
Módszerek: Kísérleteinket kutyaszívből izolált kamrai és pitvari szívizomsejteken végeztük. Az NCX-áramot a patch clamp metodika whole cell konfigurációjában mértük. Az NCX áram-feszültség karakterisztikáját EGTA-val pufferelt intracelluláris oldat jelenlétében +50 mV-tól -100 mV-ig terjedő feszültség-ramp protokoll alkalmazásával regisztráltuk. A sejtek kontraktilitását és az intakt Ca2+-háztartás esetén mérhető NCX-áramot 1Hz-es frekvenciájú feszültségimpulzusok alkalmazásával mértük. A kontrakciókat a kísérlet során rögzített video-fájlok szoftveres analízisével értékeltük. Az NCX gátlására SEA0400-at és ORM10103-at használtunk.
Eredmények: Kutya kamrai és pitvari sejteken a SEA0400 1 μM koncentrációban jelentősen gátolta az NCX reverz (+40mV) és forward (-95mV) irányú működését. A gátlás mértékét a [Na+]i 20 mM-ról 50 mM-ra történő növelése nem befolyásolta sem kamrai sem pitvari sejtek esetén. Intakt Ca2+-háztartás mellett 5 mM [Na+]i és alacsony feszültség impulzus (0mV) esetén 1 μM ORM10103 a teljes protokoll alatt az inward irányú áramot csökkentette, amit a sejtkontrakció erősődése, azaz pozitív inotróp hatás kísért. Ezzel szemben 20 mM [Na+]i és pozitív feszültség impulzus (+30mV) esetén az ORM10103 az impulzus alatti áramot inward irányban növelte, ami outward áram gátlására utal. A sejtkontrakció ezzel párhuzamosan jelentősen gyengült.
Megbeszélés: Az NCX-gátlás Na+-függését nem tudtuk bizonyítani, még extrém magas [Na+]i esetén sem. A gátlás Na+-tól való függetlensége arra utal, hogy a látszólagos Na+-függő hatások valójában a Ca2+-háztartás aktuális egyensúlyának eltéréseit tükrözik. Fokozott forward NCX működés esetén a Ca2+-efflux gátlása pozitív inotróp hatású, míg fokozott reverz NCX működés mellett a Ca2+-influx gátlása negatív inotróp hatást eredményez. Ennek nagy jelentősége lehet a terápiás alkalmazhatóság szempontjából, mert szívelégtelenségben a Ca2+- és Na+-háztartás egyensúlya eltér a normálistól, ezért szívelégtelenségben az NCX-gátlás következményei is eltérőek lehetnek.



